Joidenkin kasvinsuojeluaineiden käyttö on sallittua myös viheralueilla ja pihoissa. Kasvinsuojeluaineille tehdään aina kattava terveys- ja ympäristöriskinarviointi ennen kuin ne hyväksytään käyttöön Suomessa. Aineista arvioidaan mahdolliset haitalliset vaikutukset myös sivullisille. Vain sellaisia kasvinsuojeluaineita hyväksytään käyttöön, joiden käytöstä ei aiheudu riskiä sivullisille. Riskien ehkäisemiseksi käyttäjän tulee aina noudattaa valmisteen myyntipakkauksen käyttöohjeita ja rajoituksia.
Taloyhtiön pihalla tehtäviä ruiskutuksia hoitaa yleensä huoltoyhtiö. Käytetystä valmisteesta voi pyytää lisätietoja taloyhtiöltä tai yhtiön käyttämältä viheralueiden hoitajalta. Kasvinsuojeluaineiden ammattimaisella käyttäjällä pitää aina olla suoritettu kasvinsuojeluainelain mukainen kasvinsuojeluainetutkinto. Tutkinnon suorittamisella varmistetaan, että kasvinsuojeluaineen levittäjällä on osaamista käyttää kasvinsuojeluaineita asianmukaisesti ja minimoida käytöstä aiheutuvat terveys- ja ympäristöriskit.
Rikkakasvien torjunnassa piha- ja viheralueilla käytetään usein esimerkiksi pelargonihappoa ja etikkahappoa sisältäviä valmisteita. Myös glyfosaattia on käytetty aiemmin ja käytettäneen edelleenkin, mutta sen käyttö julkisilla alueilla tulee vähenemään valmisteiden uudelleenhyväksynnän yhteydessä. Tällöin niiden käyttöohjeisiin lisätään oheinen lause: ”Valmisteen käyttö on kielletty lasten leikkipaikoilla ja leikkipuistoissa sekä päiväkotien ja koulujen pihoilla. Julkisilla alueilla ruiskutettaessa on kiinnitettävä erityistä huomiota käsittelyn turvallisuuteen ihmisille ja eläimille.” Hyvä käytäntö taloyhtiössä on ennakolta tiedottaa kasvinsuojeluaineen levittämisestä sekä merkitä käsitelty alue. Tukes kannustaa käyttämään vaihtoehtoisia menetelmiä kemialliselle torjunnalle, kuten mekaanisia tai kuumaan vesihöyryyn perustuvia torjuntamenetelmiä.
Tukesin aiemmin tekemän valvonnan mukaan viheralueilla käyttö on maltillista ja ohjeiden mukaista. Tiedotteessa on mainittu myös suositus siitä, että asukkaille tiedotettaisiin käsittelyistä etukäteen.
Mikäli epäilet, että kasvinsuojeluaineita on käytetty käyttöohjeiden tai lain vastaisesti, ota yhteyttä Ruokavirastoon (kirjaamo@ruokavirasto.fi), joka vastaa kasvinsuojeluaineiden käytön valvonnasta.